Prokureur beboet wat kliënt bedrieg | Maroela Media
'n Prokureur is Woensdag in die streekshof in Sasolburg, Vrystaat, skuldig bevind op aanklag van diefstal en gevonnis nadat hy een van sy kliënte se geld gebuit het. Hy is 'n prokureur van Parys in die Vrystaat.
Volgens Christopher Singo, polisiewoordvoerder, het Meshack Mfana (51) van Ndobela Attorneys in Januarie 2016 'n siviele eis teen die staat ingestel vir die onregmatige inhegtenisneming van sy kliënt. Die staat het toe die bedrag van R60 000 in die trustrekening van Ndobela Attorneys betaal, maar die kliënt het nooit die geld ontvang nie.
"Die saak is by die Valke se eenheid vir ernstige korrupsie in Bloemfontein aangemeld, waarna 'n dagvaarding in Junie 2019 aan Mfana beteken is," sê Singo.
"Hy het by verskeie geleenthede in die hof verskyn totdat hy Woensdag eindelik skuldig bevind is."
Mfana is tot drie jaar direkte tronkstraf gevonnis wat vir vyf jaar opgeskort is, op voorwaarde dat hy nie 'n soortgelyke oortreding gedurende die tydperk van opskorting pleeg nie.